Procesul de recrutare şi selecţie pentru a doua campanie de recrutare din 2024 se desfăşoară astfel:
- înscrierea candidaţilor: 7 mai – 3 iunie
- selecţia candidaţilor: 13 mai – 7 iunie
- efectuarea examinării medicale: 20 mai – 14 iunie
- termen final de întocmire a dosarelor de candidat: 2 iulie
La prima campanie de recrutare din 2024, desfășurată în februarie și martie, aproximativ 2.600 dintre cei peste 6.400 de români care au aplicat să fie soldați profesioniști au fost admiși, ceea ce înseamnă că 60% au fost respinși. Ministerul Apărării a transmis pe 22 aprilie că majoritatea nu au trecut de proba fizică, în condițiile în care, spunea MApN, nivelul de dificultate era unul mediu.
Condițiile generale de recrutare
Condiţiile şi criteriile generale de recrutare pe care trebuie să le îndeplinească persoanele care aleg profesia de soldat sunt, în principal:
- cetățenie română și domiciliul în România de cel puțin șase luni
- să nu fi fost condamnat pentru săvârşirea vreunei infracţiuni
- să nu fie afiliați la partide politice sau organizații politice
- neapartenența la organizații interzise de legislația română sau organizații incompatibile cu profesia militară
- să nu fie afiliați la culte sau asociații religioase care contravin normelor de ordine publică sau morale
- absența asocierii directe cu administrarea sau conducerea unor organizații comerciale.
Criterii specifice:
- vârsta cuprinsă între 18 și 45 de ani
- absolvirea cel puțin a primilor doi ani de liceu
- deținerea permisului de conducere auto categoriile B și C
- renunțarea la gradul anterior dobândit în cazul militarilor sau la gradul dobândit în urma studiilor neterminate
- absolvirea învățământului postliceal sau universitar pentru anumite specialități
- acordul exprimat pentru verificarea și autorizarea accesului la informații clasificate conform legii.
Ce salarii pot primi soldații
Ministerul condus de Angel Tîlvăr a transmis luna trecută că înțelege că „vocația pentru armată trebuie să se sprijine și pe componenta de venit salarial”, motiv pentru care a prezentat „veniturile lunare posibil a fi realizate în luna mai 2024”, este vorba despre salariile nete ale soldaților/gradaților profesioniști.
- cel mai mic venit lunar net al unui soldat profesionist la momentul angajării: 4.399 de lei, adică soldă lunară netă de 3.345 de lei, plus norma de hrană de 1.054 de lei
- cel mai mare venit lunar net al unui soldat/gradat profesionist: 5.765 de lei, adică soldă lunară netă de 4.711 lei, plus norma de hrană de 1.054 de lei
- media venitului lunar net al unui soldat/gradat profesionist: 5.082 de lei (soldă lunară netă de 4.028 de lei, plus norma de hrană de 1.054 de lei)
„Nu sunt de neglijat drepturile privind norma de echipare, indemnizațiile de transport, de chirie (cu posibilitatea transformării în plata din rată pentru cumpărarea unei locuințe), de detașare, de misiune, decontare transport concediu de odihnă, decontare contravaloare voucher de vacanță, decontare tratament ambulatoriu și servicii medicale etc., specifice instituțiilor din sistemul de apărare națională, ordine publică și securitate națională”, a precizat MApN în aprilie.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro